白日苦短行
作者：釋文珦
朝代：宋

paragraphs: 白日常苦短，無方使遲延。
始見出暘谷，忽已沈虞淵。
迫促於生人，無一能永年。
豐質成槁項，鬒髮變華顛。
雞鳴逐聲利，夜分未遑眠。
奄化同草木，沒沒歸重泉。
或復自超放，導引求神仙。
喬松在何許，亦若茫昧然。
必當實根祗，塵物皆棄捐。
德性貴純正，文華在昭宣。
道與天地準，萬古唯聖賢。
景行不可忘，抒情爲此篇。